2010D0018 — RO — 04.03.2015 — 002.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B DECIZIA COMISIEI din 26 noiembrie 2009 de stabilire a criteriilor ecologice de acordare a etichetei ecologice comunitare pentru pardoseli din lemn [notificată cu numărul C(2009) 9427] (Text cu relevanță pentru SEE) (2010/18/CE) (JO L 008, 13.1.2010, p.32)

Astfel cum a fost modificat prin:





rectificat prin









▼B

DECIZIA COMISIEI

din 26 noiembrie 2009

de stabilire a criteriilor ecologice de acordare a etichetei ecologice comunitare pentru pardoseli din lemn

[notificată cu numărul C(2009) 9427]

(Text cu relevanță pentru SEE)

(2010/18/CE)







COMISIA COMUNITĂȚILOR EUROPENE, având în vedere Tratatul de instituire a Comunității Europene, având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice ( 1 ), în special articolul 6 alineatul (1) al doilea paragraf, după consultarea Comitetului pentru etichetare ecologică al Uniunii Europene, întrucât: (1) Regulamentul (CE) nr. 1980/2000 prevede stabilirea unor criterii specifice de etichetare ecologică pe grupuri de produse, elaborate pe baza criteriilor prevăzute de Comitetul pentru etichetare ecologică al Uniunii Europene. (2) Criteriile ecologice, precum și cerințele de evaluare și verificare aferente trebuie să fie valabile patru ani de la data notificării prezentei decizii. (3) Măsurile prevăzute de prezenta decizie sunt conforme cu avizul comitetului instituit prin articolul 17 din Regulamentul (CE) nr. 1980/2000, întrucât: ADOPTĂ PREZENTA DECIZIE:







Articolul 1

Grupul de produse „pardoseli din lemn” cuprinde pardoseli pe bază de lemn și plante: inclusiv pardoseli din lemn și cherestea, parchet laminat, pardoseli din plută și parchet din bambus, a căror masă conține peste 90 % (în produsul final) lemn, praf de lemn și/sau material pe bază de lemn/plante. În această categorie nu se încadrează articolele pentru acoperit pereții, în cazul în care sunt indicate în mod corespunzător, pardoselile pentru utilizare exterioară sau pardoselile cu funcție structurală.

Acest grup de produse nu cuprinde pardoselile tratate cu produse biocide, în nicio etapă a procesului de producție, cu excepția cazului în care respectivele produse biocide sunt incluse în anexa IA la Directiva 98/8/CE a Parlamentului European și a Consiliului ( 2 ) și a cazului în care substanța activă este autorizată pentru utilizarea în cauză în conformitate cu anexa V la Directiva 98/8/CE.

Articolul 2

Pentru a i se acorda eticheta ecologică comunitară în conformitate cu Regulamentul (CE) nr. 1980/2000, o pardoseală din lemn trebuie să se încadreze în grupul de produse „pardoseli din lemn”, definit la articolul 1, și să respecte criteriile ecologice stabilite în anexa la prezenta decizie.

▼M2

Articolul 3

Criteriile ecologice pentru grupul de produse „pardoseli din lemn”, precum și cerințele de evaluare și de verificare aferente sunt valabile până la 31 decembrie 2016.

▼B

Articolul 4

În scopuri administrative, grupului de produse „pardoseli din lemn” i s-a atribuit numărul de cod „35”.

Articolul 5

Prezenta decizie se adresează statelor membre.









ANEXĂ

CADRU

Obiectivele criteriilor

Aceste criterii urmăresc să promoveze, în special:

— reducerea impactului asupra habitatelor și a resurselor asociate;

— reducerea consumului de energie;

— reducerea deversării în mediu a substanțelor toxice sau poluante în alt mod;

— reducerea utilizării substanțelor periculoase în materiale și în produsele finite;

— siguranța și absența riscului pentru sănătate în mediul de viață;

— informarea consumatorului, astfel încât acesta să poată utiliza produsul într-un mod eficient, reducând la minimum impactul global asupra mediului.

Criteriile sunt fixate la niveluri care promovează etichetarea pardoselilor produse cu un impact scăzut asupra mediului.

Condiții de evaluare și verificare

Cerințele specifice de evaluare și verificare sunt indicate în cadrul fiecărui criteriu.

Acest grup de produse cuprinde „pardoseli din lemn și cherestea”, „parchet laminat”, „pardoseli din plută” și „parchet din bambus”.

Pardoselile din lemn și cherestea sunt „podele sau articole de acoperit pereții alcătuite dintr-o piesă masivă de lemn cu laturi cu lambă și uluc sau construite din mai multe straturi de lemn lipite într-un lambriu multistrat. Un articol de acoperit pereții poate fi nefinisat și, odată instalat, șlefuit, apoi finisat la fața locului sau prefinisat într-o fabrică”.

Criteriile pentru pardoselile din lemn și cherestea pot fi aplicabile atât articolelor pentru acoperit pereții, cât și pardoselilor, dacă procesele de producție rămân aceleași, utilizând aceleași materiale și aceleași metode de fabricare. Criteriile sunt stabilite numai pentru utilizare interioară.

Industria producătoare de pardoseli din lemn își determină poziția tehnică în cadrul Comitetului European de Standardizare CEN/TC 112.

Parchetul laminat înseamnă „pardoseală rigidă cu un strat de suprafață care constă în una sau mai multe folii subțiri de material fibros (de obicei hârtie), impregnate cu rășini termorigide aminoplaste (de obicei melamină), presate sau legate pe un substrat și finisate de obicei cu un suport”.

Criteriile pentru parchetul laminat pot fi aplicabile numai pentru pardoseli și pentru utilizare interioară.

Industria producătoare de parchet laminat își determină poziția tehnică în cadrul Comitetului European de Standardizare CEN/TC 134.

Pardoselile din plută înseamnă podele sau articole de acoperit pereții a căror componentă principală este pluta. Pluta granulată este amestecată cu un liant și apoi întărită; ca alternativă, mai multe straturi de plută (aglomerate/furnir) pot fi îmbinate cu lipici.

Pardoselile din plută se pot împărți în plăci naturale din plută (a căror componentă principală este pluta cu compoziție aglomerată, destinată utilizării cu finisare) și panouri montate din plută (care constau în mai multe straturi, inclusiv un panou de fibre, a cărui principală componentă este pluta aglomerată sau care prezintă pluta ca soluție tehnică, destinată utilizării cu un strat de uzură de finisare).

Criteriile pentru pardoselile din plută pot fi aplicabile atât podelelor, cât și articolelor de acoperit pereții, dacă procesele de producție rămân aceleași, utilizând aceleași materiale și aceleași metode de fabricare. Criteriile sunt stabilite numai pentru utilizare interioară.

Industria europeană a pardoselilor din „plută” își determină poziția tehnică în cadrul Comitetului European de Standardizare CEN/TC 134.

Parchetul din bambus are drept componentă principală piese masive sau aglomerate de bambus.

Criteriile pentru pardoselile din bambus pot fi aplicabile numai pentru pardoseli și pentru utilizare interioară.

Unitatea funcțională, în raport cu care se definesc intrările și ieșirile, este de 1 m2 de produs finit.

Dacă este cazul, se pot utiliza metode de încercare diferite de cele indicate pentru fiecare criteriu, în cazul în care autoritatea competentă care examinează cererea le consideră ca fiind echivalente.

Atunci când este posibil, încercarea trebuie efectuată de laboratoare acreditate în mod corespunzător sau de laboratoare care îndeplinesc cerințele generale exprimate în standardul EN ISO 17025.

Dacă este cazul, autoritățile competente pot solicita documente justificative și pot efectua verificări independente.

CRITERII PENTRU PARDOSELI DIN LEMN

1. MATERII PRIME

Pluta, bambusul și lemnul neprelucrat trebuie să provină din păduri gestionate astfel încât să fie puse în aplicare principiile și măsurile care au ca scop certificarea unei gestionări durabile a pădurilor.

1.1. Gestionarea durabilă a pădurilor

Producătorul trebuie să aibă o politică sustenabilă de achiziționare a lemnului și un sistem de trasabilitate și verificare a originii lemnului care să permită urmărirea traseului acestuia din pădure până la primul punct de primire.

Se documentează originea lemnului. Producătorul trebuie să se asigure că întreaga cantitate de lemn provine din surse legale. Lemnul nu trebuie să provină din regiuni protejate sau din regiuni aflate în plin proces oficial de desemnare ca arii protejate, din păduri bătrâne și din păduri cu valoare de conservare ridicată definite în cadrul procedurilor naționale de consultare a părților interesate, cu excepția cazului în care achizițiile respectă în mod clar normele naționale în materie de conservare.

— Până la 30 iunie 2011, în cazul produselor din lemn introduse pe piață care poartă eticheta ecologică, cel puțin 50 % din materialele din lemn masiv și 20 % din materialele pe bază de lemn trebuie să provină fie din materiale reciclate, fie din păduri gestionate în mod sustenabil, care au fost certificate ca atare în virtutea unor sisteme aflate în responsabilitatea unor părți terțe independente și în conformitate cu criteriile enumerate la punctul 15 din Rezoluția Consiliului din 15 decembrie 1998 privind o Strategie forestieră pentru Uniunea Europeană ( 3 ) și în legislația care decurge din aceasta.

— În perioada 1 iulie 2011-31 decembrie 2012, în cazul produselor din lemn introduse pe piață care poartă eticheta ecologică, cel puțin 60 % din materialele din lemn masiv și 30 % din materialele pe bază de lemn trebuie să provină fie din materiale reciclate, fie din păduri gestionate în mod sustenabil, care au fost certificate ca atare în virtutea unor sisteme aflate în responsabilitatea unor părți terțe independente și în conformitate cu criteriile enumerate la punctul 15 din Rezoluția Consiliului din 15 decembrie 1998 privind o Strategie forestieră pentru Uniunea Europeană și în legislația care decurge din aceasta.

— Începând cu 1 ianuarie 2013, în cazul produselor din lemn introduse pe piață care poartă eticheta ecologică, cel puțin 70 % din materialele din lemn masiv și 40 % din materialele pe bază de lemn trebuie să provină fie din materiale reciclate, fie din păduri gestionate în mod sustenabil, care au fost certificate ca atare în virtutea unor sisteme aflate în responsabilitatea unor părți terțe independente și în conformitate cu criteriile enumerate la punctul 15 din Rezoluția Consiliului din 15 decembrie 1998 privind o Strategie forestieră pentru Uniunea Europeană și în legislația care decurge din aceasta.

Evaluare și verificare: În vederea îndeplinirii acestor condiții, solicitantul trebuie să demonstreze că, la momentul primei introduceri pe piață după datele indicate în criteriu, propriile produse din lemn care poartă eticheta ecologică ating nivelul adecvat de lemn certificat. Dacă acest lucru nu se poate demonstra, autoritatea competentă acordă autorizația pentru eticheta ecologică numai pentru perioada în care se poate dovedi îndeplinirea criteriilor. Solicitantul prezintă documentația corespunzătoare pusă la dispoziție de furnizorul de lemn, indicând tipurile, cantitățile și originile exacte ale lemnului utilizat în producția de pardoseli. Solicitantul furnizează certificatul (certificatele) care atestă că sistemul de certificare îndeplinește în mod corect cerințele prevăzute la punctul 15 din Rezoluția Consiliului din 15 decembrie 1998 privind o Strategie forestieră pentru Uniunea Europeană.

Definiție: Materialele pe bază de lemn sunt materiale realizate prin îmbinarea cu adezivi și/sau cleiuri a unuia sau a mai multora dintre următoarele materiale: fibre de lemn și/sau foi de lemn tăiate sau cojite și/sau reziduuri lemnoase din păduri, plantații, cherestea, reziduuri ale industriei pastei de lemn/hârtiei și/sau lemn reciclat. Materialele pe bază de lemn cuprind: plăci dure din fibră, panouri de fibre, panouri de fibre de densitate medie, plăci aglomerate, plăci OSB, panouri stratificate și panouri de lemn masiv. Termenul „material pe bază de lemn” se referă, de asemenea, la materialele compozite fabricate din panouri pe bază de lemn acoperite cu plastic sau plastic laminat sau metale sau alte materiale de acoperire și panouri finisate/semifinisate pe bază de lemn.

1.2. Materiale din plante și lemn reciclat (pentru parchet laminat și pardoseli din lemn multistrat)

Lemnul, așchiile sau fibrele postconsum, utilizate la producerea materialelor pe bază de lemn (intrare), trebuie cel puțin să respecte dispozițiile standardului privind industria EPF, astfel cum prevede punctul 6 din documentul „Standard EPF privind condițiile de livrare ale lemnului reciclat” din 24 octombrie 2002.

Cantitatea totală a materialului reciclat trebuie să se încadreze în limitele indicate în tabelul de mai jos:







Elemente și compuși Valori limită (mg/kg de panou uscat total) Arsenic 25 Cadmiu 50 Crom 25 Cupru 40 Plumb 90 Mercur 25 Fluor 100 Clor 1 000 Pentaclorfenol (PCP) 5 Uleiuri de gudroane (benzo(a)piren) 0,5

Evaluare și verificare: Trebuie furnizată o declarație potrivit căreia materialele din plante sau din lemn reciclat se încadrează în aceste valori limită după cum se prevede în criteriu. Dacă se poate dovedi că substanțele indicate nu au fost utilizate în niciun preparat sau tratament anterior, se poate evita aplicarea încercărilor pentru a demonstra îndeplinirea acestei cerințe.

1.3. Substanțe de impregnare și conservanți

Pardoselile de lemn nu trebuie impregnate.

După tăiere, lemnul masiv nu se tratează cu substanțe sau preparate care conțin substanțe incluse în una dintre următoarele liste:

— Clasificarea recomandată de OMS a pesticidelor în funcție de pericol, clasificate în clasa 1a (extrem de periculoase);

— Clasificarea recomandată de OMS a pesticidelor în funcție de pericol, clasificate în clasa 1b (foarte periculoase).

De asemenea, tratarea lemnului trebuie să fie în conformitate cu dispozițiile Directivei 79/117/CEE a Consiliului ( 4 ) și ale Directivei 76/769/CEE a Consiliului ( 5 ).

Evaluare și verificare: Solicitantul trebuie să prezinte o declarație de conformitate cu acest criteriu, o listă a substanțelor utilizate și o fișă tehnică pentru fiecare dintre acestea.

1.4. Lemn modificat genetic

Produsul nu trebuie să conțină lemn modificat genetic.

Evaluare și verificare: Solicitantul trebuie să prezinte o declarație de neutilizare a lemnului modificat genetic.

2. UTILIZAREA SUBSTANȚELOR PERICULOASE

2.1. Substanțe periculoase pentru tratarea lemnului și a plantelor neprelucrate

(a) Produsului de lemn nu îi pot fi adăugate nicio substanță și niciun preparat cărora, la momentul prezentării cererii, le este atribuită sau li se poate atribui una dintre următoarele fraze de risc (sau combinații ale acestora): R23 – toxic prin inhalare; R24 – toxic în contact cu pielea; R25 – toxic prin înghițire; R26 – foarte toxic prin inhalare; R27 – foarte toxic în contact cu pielea; R28 – foarte toxic prin înghițire; R39 – pericol de efecte ireversibile foarte grave; R40 – posibil efect cancerigen, dovezi insuficiente; R42 – poate provoca sensibilizare prin inhalare; R43 – poate provoca sensibilizare în contact cu pielea; R45 – poate cauza cancer; R46 – poate provoca anomalii genetice ereditare; R48 – pericol de efecte grave asupra sănătății la expunere prelungită; R49 – poate cauza cancer prin inhalare; R50 – foarte toxic pentru organismele acvatice; R51 – toxic pentru organismele acvatice; R52 – nociv pentru organismele acvatice; R53 – poate provoca efecte adverse pe termen lung asupra mediului acvatic; R60 – poate altera funcția de reproducere (fertilitatea); R61 – poate provoca efecte dăunătoare asupra copilului nenăscut, în timpul sarcinii; R62 – posibil risc de alterare a funcției de reproducere (fertilității); R63 – posibil risc de efecte dăunătoare asupra copilului nenăscut, în timpul sarcinii; R68 – posibil risc de efecte ireversibile, stabilite în Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase ( 6 ) (Directiva privind substanțele periculoase), cu modificările ulterioare, și luând în considerare Directiva 1999/45/CE a Parlamentului European și a Consiliului ( 7 ) (Directiva privind preparatele periculoase). Alternativ, clasificarea poate fi realizată în conformitate cu Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 ( 8 ). În acest caz, materiilor prime nu li se pot adăuga niciun fel de substanțe sau preparate cărora li s-a atribuit sau li s-ar putea atribui la momentul prezentării cererii una dintre următoarele fraze de pericol (sau combinații ale acestora): H300, H301, H310, H311, H317, H330, H331, H334, H351, H350, H340, H350i, H400, H410, H411, H412, H413, H360F, H360D, H361f, H361d, H360FD, H361fd, H360Fd, H360Df, H341, H370, H372.

(b) Produsul nu trebuie să conțină agenți de legătură halogeni organici, azidirină și poliaziridine și nici pigmenți și aditivi pe bază de: — plumb, cadmiu, crom (VI), mercur și compușii acestora; — arsenic, bor și cupru; — staniu organic.

2.2. Substanțe periculoase în tratamentele de acoperire și în tratarea suprafețelor

Cerințe generice

(a) Cerințele din partea 2.1 cu privire la Substanțele periculoase pentru tratarea lemnului și a plantelor neprelucrate se aplică și pentru tratamentele de acoperire și de suprafață.

▼C2

(b) Substanțele chimice clasificate ca fiind dăunătoare pentru mediu de producătorul/furnizorul acestora în conformitate cu sistemul de clasificare al UE (a 28-a modificare a Directivei 67/548/CEE) trebuie să respecte una din următoarele două limite: — substanțele chimice clasificate ca fiind dăunătoare pentru mediu în conformitate cu Directiva 1999/45/CE nu trebuie adăugate la substanțele și preparatele pentru tratarea suprafețelor. — Cu toate acestea, produsele pot conține o concentrație de compuși organici volatili (COV) de până la 5 %, în temeiul Directivei 1999/13/CE ( 9 ) (COV reprezintă orice compus organic care la 293,15 K are o presiune a vaporilor de cel puțin 0,01 kPa sau care are o volatilitate corespunzătoare în anumite condiții de utilizare). Dacă produsul necesită diluare, conținutul produsului diluat nu trebuie să depășească valorile limită menționate mai sus; — cantitatea aplicată (vopsire/lăcuire) de substanțe dăunătoare pentru mediu în conformitate cu Directiva 1999/45/CE nu trebuie să depășească 14 g/m2 de suprafață, iar cantitatea de COV aplicată (vopsire/lăcuire) nu trebuie să depășească 35 g/m2. Evaluare și verificare: solicitantul trebuie să prezinte o declarație de conformitate cu acest criteriu, împreună cu documentele justificative în sprijinul acestei declarații, inclusiv: — o rețetă completă care să specifice cantitățile și numerele CAS ale substanțelor componente; — metoda de încercare și rezultatele încercării pentru toate substanțele incluse în produs, în conformitate cu Directiva 67/548/CEE; — o declarație prin care se susține că au fost declarate toate substanțele componente; — numărul de straturi de vopsea și cantitatea aplicată pentru fiecare strat pe metru pătrat al suprafeței. Metodă de aplicare Se utilizează următoarele grade standard de eficiență pentru a calcula consumul produsului de tratare la suprafață și al cantității aplicate: dispozitiv de pulverizare fără reciclare 50 %, dispozitiv de pulverizare cu reciclare 70 %, pulverizare electrostatică 65 %, pulverizare clopot/disc 80 %, aplicare cu cilindri 95 %, acoperire prin strat subțire 95 %, impregnare prin vid-presiune-vid 95 %, înmuiere 95 %, clătire 95 %.

▼B

(c) Conținutul de formaldehide libere din produsele sau preparatele utilizate în panouri nu trebuie să depășească 0,3 % din greutate. Conținutul de formaldehide libere din agenții de legătură, adezivii și cleiurile pentru panourile stratificate sau din lemn laminat nu trebuie să depășească 0,5 % din greutate. Evaluare și verificare: Solicitantul trebuie să furnizeze declarații corespunzătoare privind îndeplinirea cerințelor de mai sus. Pentru produsele chimice utilizate în producție, trebuie prezentată o documentație FSD sau echivalentă care să cuprindă informații privind clasificarea pericolelor pentru sănătate.

Adezivi

(a) Cerințele din partea 2.1 cu privire la Substanțele periculoase pentru tratarea lemnului și a plantelor neprelucrate se aplică și pentru adezive. Evaluare și verificare: Solicitantul trebuie să furnizeze declarații corespunzătoare privind îndeplinirea cerințelor de mai sus. Pentru fiecare produs chimic utilizat la asamblarea produsului, trebuie prezentată o documentație FSD sau echivalentă care să cuprindă informații privind clasificarea pericolelor pentru sănătate. În ceea ce privește conținutul de formaldehide libere, trebuie prezentate rapoarte de încercare sau o declarație din partea furnizorului.

(b) Conținutul de COV al adezivilor utilizați la asamblarea produsului nu trebuie să depășească 10 % din greutate. Evaluare și verificare: Solicitantul trebuie să furnizeze o declarație în care să indice toți adezivii utilizați la asamblarea produsului, precum și conformitatea cu acest criteriu.

▼C1

Formaldehidă

Emisiile de formaldehidă ale substanțelor și preparatelor pentru tratarea suprafețelor cu eliberare de formaldehidă nu trebuie să depășească 0,062 mg/m3 de aer.

Evaluare și verificare: Solicitantul și/sau furnizorul acestuia trebuie să furnizeze o declarație de conformitate cu această cerință, împreună cu informații privind compoziția produsului utilizat la tratarea suprafețelor (de exemplu, fișele tehnice de securitate) sau cu rezultatele unor teste care demonstrează că valoarea maximă a emisiilor de formaldehidă nu depășește limita stabilită (pe baza standardului EN 717-1).

▼B

Plastifianți

Cerințele din partea 2.1 cu privire la Substanțele periculoase pentru tratarea lemnului și a plantelor neprelucrate se aplică și pentru toți ftalații utilizați în procesul de fabricare.

În plus, nu este permisă prezența în produs a DNOP (di-n-octil-ftalat), DINP (di-isononil ftalat) și DIDP (di-isodecil ftalat).

Evaluare și verificare: Solicitantul trebuie să prezinte o declarație de conformitate cu acest criteriu.

Substanțe biocide

Este permisă doar utilizarea produselor biocide care conțin substanțe active biocide incluse în anexa IA la Directiva 98/8/CE și numai a celor autorizate pentru utilizarea la pardoseli.

Evaluare și verificare: Solicitantul trebuie să prezinte o declarație de îndeplinire a cerințelor acestui criteriu, împreună cu o listă a produselor biocide utilizate.

3. PROCESUL DE PRODUCȚIE

3.1. Consumul de energie

Consumul de energie este calculat ca energia necesară în procesul de producere a pardoselilor.

Energia necesară în procesul de producție, calculată conform indicațiilor din apendicele tehnic, trebuie să depășească următoarele valori (P = punct):







Familia de produse Valoarea limită (P) Pardoseli din lemn și bambus 10,5 Parchet laminat 12,5 Pardoseli din plută 9

Evaluare și verificare: Solicitantul trebuie să calculeze consumul de energie al procesului de producție în conformitate cu instrucțiunile din apendicele tehnic, furnizând rezultatele aferente și documentația justificativă.

3.2. Gestionarea deșeurilor

Solicitantul trebuie să furnizeze o documentație corespunzătoare privind procedurile adoptate pentru recuperarea produselor secundare rezultate din proces. Solicitantul furnizează un raport care trebuie să cuprindă următoarele informații:

— tipul și cantitatea de deșeuri recuperate;

— modalitatea de eliminare;

— informații despre reutilizarea (fie în cadrul, fie în afara procesului de producție) a deșeurilor și a materiilor secundare, pentru fabricarea de produse noi.

Evaluare și verificare: Solicitantul prezintă documentele corespunzătoare bazate, de exemplu, pe bilanțuri masice și/sau sisteme de raportare de mediu, indicând ratele de recuperare realizate intern sau extern, de exemplu prin reciclare, reutilizare sau recuperare/regenerare.

4. FAZA DE UTILIZARE

▼C1

4.1. Eliberarea de substanțe periculoase

Materialele pe bază de lemn pot fi utilizate numai pentru pardoseli din lemn dacă îndeplinesc cerințele următoare cu privire la emisiile de formaldehidă:

(a) plăci aglomerate: emisiile de formaldehidă provenite din plăci aglomerate în stare brută, deci înainte de prelucrare și acoperire cu strat protector, nu trebuie să depășească 50 % din valoarea limită care le-ar permite încadrarea în clasa E1 conform standardului EN 312;

(b) panourile de fibre: emisiile de formaldehidă provenite din panouri de fibre în stare brută, deci înainte de prelucrare și acoperire cu strat protector, nu trebuie să depășească 50 % din valoarea limită care le-ar permite încadrarea în clasa de calitate E1 conform standardului EN 622-1. Cu toate acestea, panourile de fibre încadrate în clasa E1 pot fi acceptate dacă nu reprezintă mai mult de 50 % din cantitatea totală de lemn și materiale pe bază de lemn utilizată în produs;

(c) plută și bambus: Emisiile de formaldehidă nu trebuie să depășească 0,062 mg/m3 de aer.

Evaluare și verificare: Solicitantul și/sau furnizorul său aduc dovezi care atestă faptul că materialele pe bază de lemn emit sub 4 mg/100 g de placă uscată în etuvă conform standardului EN 120 (metoda cu perforator) sau sub 0,062 mg/m3 de aer conform standardului EN 717-1 (metoda camerei). În plus, trebuie furnizată o declarație în care să se specifice faptul că în fabrică a fost instituit un sistem de control al producției conform standardului EN 312 sau standardului EN 622-1.

▼B

Compuși organici volatili (COV)

Produsele finite nu trebuie să depășească următoarele valori ale emisiilor:







Substanța Cerință (după 3 zile) Compuși organici totali în limitele domeniului de retenție C6 – C16 (TCOV) 0,25 mg/m3 aer Compuși organici totali în limitele domeniului de retenție > C16 – C22 (TSCOV) 0,03 mg/m3 aer COV total fără LCI (1) 0,05 mg/m3 aer (1) LCI = cea mai redusă concentrație care prezintă interes; cf. „Procedura de evaluare a riscurilor pentru sănătate prezentate de compușii organici volatili (COV)” (Agenția Federală de Mediu).

Evaluare și verificare: Solicitantul trebuie să prezinte un certificat de încercare în conformitate cu încercările de emisie prEN 15052 sau EN ISO 16000-9.

5. AMBALAREA

Ambalajul trebuie să fie constituit din unul dintre următoarele tipuri de materiale:

— material ușor de reciclat;

— materiale care provin din resurse regenerabile;

— materiale destinate reutilizării.

Evaluare și verificare: La momentul prezentării cererii se furnizează o descriere a ambalajului produsului, împreună cu o declarație corespunzătoare de conformitate cu acest criteriu.

6. ADECVAREA PENTRU UTILIZARE

Produsul trebuie să fie adecvat pentru utilizare. Pentru a demonstra adecvarea, se pot utiliza rezultatele încercărilor efectuate în conformitate cu metodele ISO sau CEN corespunzătoare sau cu metodele de încercare echivalente, precum procedurile de încercare naționale.

Evaluare și verificare: se prezintă detalii privind procedurile de încercare și rezultatele acestora, împreună cu o declarație care atestă faptul că produsul este adecvat pentru a fi utilizat, pe baza tuturor celorlalte informații referitoare la cea mai bună utilizare de către utilizatorul final. În conformitate cu Directiva 89/106/CEE a Consiliului ( 10 ), un produs se presupune a fi adecvat pentru utilizare în cazul în care este conform cu un standard armonizat, cu o omologare tehnică europeană sau cu o specificație tehnică nearmonizată recunoscută la nivel comunitar. Marca de conformitate a CE pentru produsele de construcție, denumită „CE”, oferă producătorilor un atestat de conformitate ușor de recunoscut, care poate fi considerat suficient în acest context.

7. INFORMAȚII PENTRU CONSUMATORI

Produsul trebuie să se comercializeze împreună cu informații relevante pentru utilizator, care să-i ofere acestuia recomandări privind utilizarea generală și tehnică adecvată sau cea mai bună a produsului, precum și informații privind întreținerea acestuia. Pe ambalaj și/sau pe documentele care însoțesc produsul trebuie să figureze următoarele informații:

(a) informații care indică faptul că produsului i-a fost acordată eticheta ecologică comunitară, cu o scurtă, dar foarte specifică explicație despre ce înseamnă aceasta, pe lângă informațiile generale prevăzute în caseta 2 din logo;

(b) recomandări pentru utilizarea și întreținerea produsului. Aceste informații trebuie să evidențieze toate instrucțiunile relevante referitoare, în special, la întreținerea și utilizarea produselor. După caz, trebuie să se precizeze particularitățile legate de utilizarea produsului în condiții dificile, cum ar fi: absorbția de apă, rezistența la pete, rezistența la substanțe chimice, pregătirea necesară a suprafeței de sprijin, instrucțiuni de curățare și tipurile de agenți de curățare și intervalele de curățare recomandate. De asemenea, informațiile trebuie să includă toate indicațiile disponibile referitoare la durata de viață estimată a produsului, exprimată în termeni tehnici fie ca medie, fie ca interval de valori;

(c) o indicație privind circuitul de reciclare sau de eliminare (explicația servește la informarea consumatorului privind înalta performanță pe care o poate avea un asemenea produs);

(d) informații despre eticheta ecologică comunitară și despre grupurile de produse conexe, inclusiv textul următor (sau un text echivalent): „Pentru mai multe informații vizitați site-ul web al UE referitor la eticheta ecologică: http://ec.europa.eu/environment/ecolabel/”.

Evaluare și verificare: Solicitantul prezintă un exemplar de ambalaj și/sau textele care îl însoțesc.

8. INFORMAȚII CARE FIGUREAZĂ PE ETICHETA ECOLOGICĂ

Caseta 2 de pe eticheta ecologică trebuie să cuprindă următorul text:

— păduri gestionate sustenabil și impact redus asupra habitatelor;

— utilizare limitată a substanțelor periculoase;

— consum de energie redus în timpul proceselor de producție;

— risc scăzut la adresa sănătății în mediul de viață.









Apendice tehnic pentru pardoseli pe bază de lemn și plante

CALCULUL CONSUMULUI DE ENERGIE

Consumul de energie este calculat ca media anuală a energiei consumate pe parcursul procesului de producție (exclusiv încălzirea incintei), de la materia primă până la pardoselile finite. Acest lucru înseamnă că, de exemplu, calculul energiei pentru produsele pe bază de lemn și plante se măsoară de la intrarea materiei prime în fabrică și până la operațiunile de finisare, inclusiv ambalarea.

Calculul nu include aportul de energie al materiei prime (mai precis: energia materiilor prime).

Energia necesară pentru producerea adezivilor sau a vopselelor nu este inclusă în calcule.

Unitatea de măsură aleasă pentru calcule este MJ/m2.

Consumul de electricitate se referă la electricitatea achiziționată de la un furnizor extern.

Dacă producătorul înregistrează un surplus de energie care este vândut ca electricitate, aburi sau căldură, cantitatea vândută poate fi dedusă din consumul de combustibili. În calcule este inclus numai combustibilul efectiv utilizat la producerea pardoselilor.

Pardoseli din lemn masiv și bambus

Parametru de mediu

A = Lemn din păduri certificate, sustenabile (%)

B = Procent de combustibili regenerabili (%)

C = Consum de electricitate (MJ/m2)

D = Consum de combustibili (MJ/m2)

Parchet laminat

Parametru de mediu

A = Plută, bambus sau lemn din păduri certificate, sustenabile (%)

B = Procent de materii prime din lemn reciclat (%)

C = Procent de combustibili regenerabili (%)

D = Consum de electricitate (MJ/m2)

E = Consum de combustibili (MJ/m2)

Pardoseli din plută

Parametru de mediu

A = Procent de plută reciclată (%)

B = Procent de combustibili regenerabili (%)

C = Consum de electricitate (MJ/m2)

D = Consum de combustibili (MJ/m2)

Aporturile de energie ale diverșilor combustibili figurează în următorul tabel.







Tabel de calculare a consumului de combustibili Combustibil Cantitate Unitate Coeficient de conversie Energie (MJ) Paie (15 % umiditate) kg 14,5 Peleți (7 % umiditate) kg 17,5 Deșeuri lemnoase (20 % umiditate) kg 14,7 Talaș (45 % umiditate) kg 9,4 Turbă kg 20 Gaz natural kg 54,1 Gaz natural Nm3 38,8 Butan kg 49,3 Kerosen kg 46,5 Benzină kg 52,7 Motorină kg 44,6 Combustibil gazos kg 45,2 Păcură grea kg 42,7 Cărbune industrial uscat kg 30,6 Antracit kg 29,7 Mangal kg 33,7 Cocs industrial kg 27,9 Electricitate (din rețea) kWh 3,6 Energie totală (MJ)